O ploieșteancă în vârstă de 37 de ani a fost reținută de polițiștii prahoveni după ce a provocat un accident, soldat cu pagube materiale, în timp ce conducea sub influența alcoolului. Aceasta a fost depistată de polițiști, în Sinaia, în urma unui control de rutină.
"Vineri, 29 martie 2024, polițiștii din cadrul Stațiunii Sinaia, în timp ce se aflau în exercitarea atribuțiilor de serviciu în stațiune au oprit, pentru control, un autoturism condus de o femeie de 37 de ani, din municipiul Ploiești.
Cu ocazia verificărilor efectuate, s-a constatat faptul că femeia ar fi provocat un accident rutier soldat cu pagube materiale, în cursul nopții, aflându-se sub influența alcoolului, motiv pentru care i s-a reținut permisul de conducere, fiindu-i adus la cunoștință faptul că nu mai are dreptul de a conduce autovehicule pe drumurile publice.
La momentul depistării, femeia a fost testată cu aparatul etilotest, rezultatul fiind negativ.
În urma testării cu aparatul din dotare, au reieșit indicii cu privire la posibila prezență a substanțelor psihoactive.
Menționăm că aceasta nu reprezintă probă în cadrul dosarului penal, persoana fiind condusă la o unitate medicală pentru recoltarea de probe biologice, în vederea stabilirii cu exactitate a consumului unor substanțe interzise.
Astfel, în baza probatoriului administrat, polițiștii au dispus măsura reținerii pentru o perioadă de 24 de ore, femeia fiind prezentată procurorului cu propunere de luare a unei alte măsuri preventive, acesta și-a însușit măsura propusă de polițiști, dispunând încetarea reținerii și înlocuirea acesteia cu măsura controlului judiciar pentru 60 de zile.
În cauză, cercetările sunt continuate de polițiști în cadrul unui dosar penal deschis sub aspectul săvârșirii infracțiunilor de conducere a unui autovehicul pe drumurile publice sub influența substanțelor psihoactive și conducere a unui autovehicul fără permis de conducere", au transmis reprezentanții IPJ Prahova.